15 Ka letsatsi la go lwa ga Modimo, go tla diragala eng ka batho ba ba kwa ntle ga “mokgatšha o mogolo” wa polokesego? Ga ba kitla ba phatsimelwa ke “lesedi le le tlhokegang thata” la Modimo. Mo letsatsing leo le le tlang la ntwa “pitse, mmoulo, kamela, le esele e tonanyana, le seruiwa sa mofuta mongwe le mongwe”—tse di emelang dibetsa tsa ntwa tsa ditšhaba, di tla bo di se na mosola. Go tla nna jaaka e kete di “gatsetse.” Gape Jehofa o tla dirisa bolwetse jwa leroborobo le “petso.” Le fa petso eo e ka tswa e le ya mmatota kgotsa e se ya mmatota, e tla fedisa matshosetsi ape fela. Mo letsatsing leo “matlho a motho . . . le loleme lwa motho lo tla bola,” ka tsela ya gore batlhasedi ga ba kitla ba gobatsa batlhanka ba ga Jehofa e bile puo ya bone ya go kgoba e tla fedisiwa. (Seka. 14:6, 7, 12, 15) Dikgosi tsotlhe tsa lefatshe tse di mo letlhakoreng la ga Satane le mephato ya tsone ya sesole di tla bo di le dintsi. Le fa go ntse jalo, di tla fedisiwa tsotlhe. (Tshen. 19:19-21) “Ba Jehofa a ba bolaileng ba tla bo ba le go tloga kwa ntlheng e nngwe ya lefatshe go fitlha ntlheng e nngwe ya lefatshe.”—Jer. 25:32, 33.